Xabier (izena)

Xabier gizonezkoen izen berezia da, euskal etorkikoa. Xabier herriaren (Nafarroa Garaia) izenetik dator, eta badirudi izenaren osagaiak etxe eta berri direla. Izenaren emakumezko aldaera Xabierra da euskaraz; aski berria da, eta ez oso erabilia. Aitzitik, oso ohikoak dira Xabier izenaren Xabi, Xabiertxo, Xabitxo... aldaera txikigarri edo lagunartekoak.

Izen hau Frantzisko Xabierkoak bilakatu zuen ospetsu. Latinez, garaiko idazkietan, Franciscus Xaverius ageri da izena; Nafarroa Garaiko Xabier udalerrian dagoen eta jaiotetxea zuen Xabierko gaztelutik hartu zuen izen hori santuak. Gaur egun, Euskal Herrian oso izen hedatu eta ospetsua da, bai eta munduko beste toki askotan ere: Frantzian, Espainian, Amerikan...

Beste aldaera batzuk 
Gaur egungo Nafarroa Garaian eta Aragoin, hogeiren bat Xabier (Javier) edo Xabierre (Javierre) leku izen daude, eta agirietan beste hainbat idazkerarekin ere azaltzen da: Exauirre, Escabierre, Exaberre, Escaberri, Exaberre, Escabier, Escabierri, Scaberri, Scauierre, Szaberri, Exabierri, Isabier, Sabier, Xavier, eta abar.

Udalerriak: Xabier, Nafarroa Garaian; Aragoin, berriz, Javierre, Javierre de Martes, Javierre del Obispo, Javierregay, Javierrelatre, eta abar.

Izen hau beste hizkuntza batzuetan 

 Aragoieraz: Chabier
 Alemanez: Xaver
 Asturieraz: Xabel
 Extremadureraz: Haviel edo Habiel
 Frantsesez: Xavier
 Galizieraz: Xabier edo Xavier
 Gaztelaniaz: Javier
 Hungarieraz: Xavér
 Ingelesez: Xavier
 Italieraz: Saverio
 Irlanderaz: Savy
 Katalanez: Xavier
 Latinez: Xaverius
 Portugesez: Xavier
 Polonieraz: Ksawery
 Txekieraz: Xaver

Xabier izena duten pertsona ezagunak

Erreferentziak

Kanpo estekak 

Euskal pertsona-izenak